《复用方字韵奉赠同舍慎思文潜同年天启》
宋代·晁补之

平生数子天一方，今夕何夕情难忘。荷衣揽蕙气芬芳，册府两公同舍郎。

昆崙方轨万里长，西城却望天苍苍。秋庭风雨翻幕狂，夜语蔡侯同一堂。

张侯老笔森矛枪，文词楚些遗蹇羌。胸中水镜谁否臧，学三百囷羞裹粮。

思如决渎万仞岗，大编小轴山压床。城南买屋君舍旁，疲骖日附骥尾骧。

我惭昧道由四隍，人如燕宋初束装。听君雄辩神扬扬，却思得一愁十亡。

邓侯韫椟价不偿，有方未试聊贮囊。起家牛斗玉笥乡，鸿鶱早入鹓鹭行。

和鸾采齐要骕骦，一铎便足谐宫商。知君云壑有松房，南阳耒耜心霸王。

玉池复说夜有光，仙人藏丹金鼎黄。愿分神瀵浴骨香，非我其人惭德凉。

蔡侯发迹江滥觞，闭笼祗欲擘海翔。此公事业未渠央，六奇他日吾所望。

乌号张月刀莹霜，裂五单于加印章。穰苴可但虚斩庄，遭时立志未可忘。

白犊得瞽宁非祥，嗟予企踵不及墙。逢君如渴御蔗浆，怯虽如鼠犹胆张。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。